Vocaloid

Teknologi

Teknologi sintesis suara nyanyian Vocaloid secara umumnya dikategorikan di bawah sintesis konkatenatif dalam domain frekuensi, yang mana ia berperanan dalam menyambat dan memproses serpihan vokal yang diekstrak daripada suara-suara nyanyian manusia, dalam bentuk perwakilan masa-frekuensi. Sistem Vocaloid boleh menghasilkan suara-suara yang realistik dengan menambah ekspresi vokal seperti vibrato ke atas maklumat skor. Pada awalnya, teknologi sintesis Vocaloid dikenali sebagai "Frequency-domain Singing Articulation Splicing and Shaping" (周波数ドメイン歌唱アーティキュレーション接続法 Shūhasū-domain Kashō Articulation Setsuzoku-hō) sewaktu pengeluaran Vocaloid 1 pada tahun 2004, walaupun Yamaha tidak lagi menggunakan nama ini selepas pengeluaran Vocaloid 2 pada tahun 2007. "Artikulasi nyanyian" diterangkan sebagai "ekspresi vokal" seperti vibrato dan cebisan vokal, dan ia juga merupakan elemen penting dalam nyanyian. Enjin sintesis Vocaloid dan Vocaloid 2 direka khas untuk nyanyian, bukan untuk bacaan teks secara lantang, walaupun perisian seperti Vocaloid-flex dan Voiceroid telah dibangunkan untuk tujuan tersebut. Ia juga tidak boleh meniru secara semula jadi ungkapan nyanyian seperti suara serak mahupun jeritan.

Seni bina sistem

Bahagian-bahagian utama sistem Vocaloid 2 adalah Editor Skor (Editor Vocaloid 2), Pustaka Penyanyi, dan juga Enjin Sintesis. Enjin Sintesis menerima maklumat skor daripada Editor Skor, memilih sampel yang sepatutnya daripada Pustaka Penyanyi, dan merangkaikan sampel tersebut kepada pengeluaran suara yang disintesis. Pada dasarnya tidak ada perbezaan dalam Editor Skor dan Enjin Sintesis yang dibekalkan oleh Yamaha antara produk Vocaloid 2 yang berlainan. Apabila suatu produk Vocaloid 2 telah dipasang, penggunna boleh mendayakanproduk Vocaloid 2 yang lain melalui penambahan pustakanya. Sistem ini menyokong lima bahasa, iaitu bahasa Jepun, Korea, Cina, Sepanyol dan juga bahasa Inggeris, walaupun bahasa lain boleh menjadi pilihan pada masa akan datang. Ia berfungsi secara sendiri (main balik dan eksport ke WAV) dan sebagai aplikasi Rewire atau instrumen Teknologi Studio Maya (VST) yang boleh diakses dari stesen kerja audio digital (DAW).

Editor Skor

Editor Skor merupakan penyunting berjeniskan gulungan piano untuk memasukkan not, lirik dan beberapa ekspresi. Apabila memasuki lirik, editor itu secara automatik menukarkannya kepada bentuk simbol fonetik Vocaloid dengan menggunakan kamus ejaan yang direka khas. Pengguna boleh mengedit simbol fonetik bagi perkataan yang tak berdaftar secara langsung. Editor SKor menawarkan pelbagai parameter untuk menambar ekspresi kepada suara nyanyian. Pengguna disarankan untuk mengoptimumkan parameter-parameter pada tahap yang paling sesuai dengan irama yang disintesis apabila menggubah suara-suara.  Editor ini menyokong Rewire dan boleh diselaraskan dengan DAW. Lagu yang "dimain semula" dengan masa nyata berserta dengan lirik yang telah ditetapkan turut disokong menggunakan MIDI keyboard.

Pustaka Penyanyi

Setiap lesen Vocaloid membangunkan satu Pustaka Penyanyi, ataupun satu pangkalan data bagi serpihan vokal yang diambil daripada manusia sebenar. Pangkalan data ini mesti mempunyai semua kemungkinan kombinasi fonem untuk bahasa sasaran, termasuk difon (rantaian antara dua fonem yang berbeza) dan bunyi vokal mampan, serta polifon dengan gabungan dua atau lebih fonem jika diperlukan. Misalnya, suara yang sepadan dengan huruf "sing" ([sIN]) boleh disintesis dengan merangkaikan urutan difon "#-s, s-I, I-N, N-#" (# menandakan fonem tak bersuara) dengan bunyi vokal mampan ī. Sistem Vocaloid mengubah pic bagi serpihan-serpihan ini supaya ia menjadi sesuai dengan melodi. Dalam usaha untuk mendapatkan bunyi yang lebih semula jadi, tiga atau empat julat pic berbeza diperlukan untuk disimpan ke dalam perpustakaan. Bahasa Jepun memerlukan 500 difon untuk satu pic, manakala bahasa Inggeris memerluka 2,500 difon. Bahasa Jepun mempunyai difon yang lebih sedikit disebabkan ia mempunyai kurang fonem dan kebanyakan bunyi suku kata adalah suka kata terbuka yang berakhiran dengan vokal. Dalam bahasa Jepun, terdapat pada asasnya tiga corak difon yang mengandungi konsonan: tak bersuara-konsonan, vokal-konsonan, dan konsonan-vokal. Jika dibuat perbandingan, bahasa Inggeris mempunyai banyak suku kata tertutup yang diakhiri dengan konsonan, juga melibatkan gubahan difon konsonan-konsonan dan konsonan-tak bersuara. Justeru, lebih banyak difon yang perlu untuk direkodkan ke dalam pustaka Inggeris berbanding pustaka Jepun. Oleh kerana perbezaan linguistik ini, pustaka Jepun tidak sesuai digunakan untuk nyanyian dalam Bahasa Inggeris secara fasih dan berkesan.